अब वे अकेले वूहान चले गए। चीन के राष्ट्रपति शी जिनपिंग से मिलने। एकदम अकेले। आज भी वहीं हैं। कल तक चीन को सबक सिखाने की हुंकार लगा रहे थे। डोकलाम पर लाल-पीले हो रहे थे। मगर एकाएक जिनपिंग के साथ एकांतवास का मन हो आया। इस एकांतवास के लिए नरेंद्र भाई को क्या-क्या नहीं करना पड़ा! देश के लिए सब करना ही पड़ता है। तिब्बत की तरफ़ से आंखें थोड़ी फेरनी पड़ीं। भारतीय जनता पार्टी के नेताओं और सरकार के अफ़सरों को ’सलाह’ देनी पड़ी कि दलाई लामा के भारत में निर्वासित जीवन के साठ साल पूरे होने पर आयोजित कार्यक्रमों से दूर रहें। दलाई लामा को ’संकेत’ देना पड़ा कि वे मणिपुर में होने वाले राष्ट्रीय विज्ञान सम्मेलन में शिरकत करने न जाएं तो मेहरबानी! तब जा कर नरेंद्र भाई का जिनपिंग से वूहान में एकांत-मिलन हुआ।